Εγκρίθηκε από την Ευρωπαϊκή Επιτροπή eγγυοδοσία έως του ποσού των 2 δισ. ευρώ, με το οποίο θα μοχλεύσουν οι τράπεζες έως 7 δισ. ευρώ για Κεφάλαιο Κινήσεως στις επιχειρήσεις μας.

Αυτό αναφέρει σε ανάρτησή του στο twitter ο υπουργός Ανάπτυξης και Επενδύσεων, ‘Αδωνις Γεωργιάδης, με την οποία εκφράζει τα συγχαρητήριά του στον υφυπουργό, Γιάννη Τσακίρη και στον γενικό γραμματέα, Δημήτρη Σκάλκο για την ταχύτητα με την οποία πέτυχαν την έγκριση από την Ευρωπαϊκή Επιτροπή του Ταμείου εγγυοδοσίας.

Σε ανάρτηση του υπουργείου Ανάπτυξης και Επενδύσεων στο twitter σημειώνεται:

«Η Ευρωπαϊκή Επιτροπή με πρωτοφανή ταχύτητα ενέκρινε το αίτημα μας για την δημιουργία Εγγυοδοτικού Ταμείου έως του ποσού των 2.000.000.000 ευρώ, με τα οποία οι τράπεζες άμεσα θα μοχλεύσουν δάνεια Κεφαλαίου Κινήσεως έως 7.000.000.000 ευρώ. Η επανεκκίνηση της Οικονομίας μας εξασφαλίζεται».

Σε ανακοίνωση της Ευρωπαϊκής Επιτροπής υπογραμμίζεται πως σήμερα «η ΕΕ ενέκρινε ελληνικό καθεστώς ενισχύσεων ύψους 2 δισ. ευρώ για τη στήριξη της ελληνικής οικονομίας στο πλαίσιο της έξαρσης του κορονοϊού. Το καθεστώς εγκρίθηκε βάσει του προσωρινού πλαισίου για τις κρατικές ενισχύσεις, το οποίο ενέκρινε η Επιτροπή στις 19 Μαρτίου 2020 και τροποποιήθηκε στις 3 Απριλίου 2020.»

Η εκτελεστική αντιπρόεδρος Μαργκρέιτε Βέστεϊγιερ, αρμόδια για την πολιτική ανταγωνισμού, δήλωσε τα εξής:

«Το ελληνικό καθεστώς ύψους 2 δισ. ευρώ που εγκρίναμε σήμερα επιτρέπει τη χορήγηση εγγυήσεων δανείων για κεφάλαια κίνησης τα οποία θα βοηθήσουν τις ελληνικές επιχειρήσεις να καλύψουν τις άμεσες ανάγκες τους σε κεφάλαια κίνησης και να συνεχίσουν τις δραστηριότητές τους σ’ αυτούς τους δύσκολους καιρούς. Εξακολουθούμε να συνεργαζόμαστε στενά με τα κράτη μέλη για να εξασφαλίσουμε την εφαρμογή εθνικών μέτρων στήριξης με συντονισμένο και αποτελεσματικό τρόπο, σύμφωνα με τους κανόνες της ΕΕ.»

Όπως υπογραμμίζεται επίσης στην ανακοίνωση της Ευρωπαϊκής Επιτροπής «η Ελλάδα κοινοποίησε στην Επιτροπή ένα μέτρο στήριξης βάσει του προσωρινού πλαισίου υπό τη μορφή εγγυήσεων δανείων. Το μέτρο θα εφαρμοστεί μέσω της έκδοσης εγγυήσεων από την Ελληνική Αναπτυξιακή Τράπεζα («ΕΑΤ») σε ενδιάμεσους χρηματοπιστωτικούς οργανισμούς. Με βάση το μέτρο θα χορηγούνται μερικές εγγυήσεις για επιλέξιμα δάνεια για κεφάλαια κίνησης που χορηγούνται από ενδιάμεσους χρηματοπιστωτικούς οργανισμούς.

Το καθεστώς είναι ανοικτό σε όλες τις ελληνικές επιχειρήσεις εξαιρουμένων των ενδιάμεσων χρηματοπιστωτικών οργανισμών, όπως οι τράπεζες, επιχειρήσεων που δραστηριοποιούνται στους τομείς της υδατοκαλλιέργειας, της γεωργίας και σε τομείς που δεν είναι επιλέξιμοι από το Ευρωπαϊκό Ταμείο Περιφερειακής Ανάπτυξης. Επιτρέπει τη χορήγηση εγγυήσεων δανείων για να βοηθήσει τις επιχειρήσεις να καλύψουν τις άμεσες ανάγκες τους σε κεφάλαια κίνησης.

Η Επιτροπή διαπίστωσε ότι το ελληνικό μέτρο συνάδει με τις προϋποθέσεις που προβλέπονται στο προσωρινό πλαίσιο. Ειδικότερα, καλύπτει εγγυήσεις δανείων για κεφάλαια κίνησης με περιορισμένη διάρκεια και ύψος».